V nadväznosti na tieto iniciatívy je potrebná bezprecedentná úroveň spolupráce v rámci mnohých sektorov, aby bolo zavedenie kooperatívnych IDS úspešné. Úlohy a povinnosti v hodnotovom reťazci sú nejasné, pričom dochádza k spochybňovaniu existujúcich koncepcií. S cieľom zabrániť možným efektom odrazu (rebound effect), akým je napríklad čisté zvýšenie objemu premávky a emisií, je potrebná úzka spolupráca s miestnymi orgánmi. Napríklad pri začlenení kooperatívnych, prepojených a automatizovaných vozidiel do trvalo udržateľného plánovania mobility alebo koncepcie „mobilita ako služba“, vrátane verejnej dopravy a aktívnych spôsobov dopravy, akými sú chôdza a cyklistika. S cieľom zaistiť vysokú mieru využívania technológií kooperatívnych IDS a maximalizovať ich hospodársky a sociálny vplyv je nevyhnutné zapojenie občanov, a preto by sa zavedenie kooperatívnych IDS malo zameriavať na používateľa.

Pokiaľ ide o stratégiu v oblasti vysoko automatizovaných a prepojených vozidiel, niekoľko orgánov členských štátov, MVO a zainteresované strany priemyselného odvetvia spolupracujú s príslušnými komisármi v rámci programu GEAR 2030, skupinou na vysokej úrovni zriadenou v októbri 2015, ktorá je zameraná na budúcnosť automobilového priemyslu. Výsledky platformy pre kooperatívne systémy IDS budú slúžiť ako podklad pre program GEAR 2030 s cieľom poskytnúť perspektívu dopravného systému. Cieľom skupiny je predložiť do konca roku 2016 prvé odporúčania a do polovice roka 2017 záverečné odporúčania.

Vzhľadom na rýchly rozvoj technológií a skutočnosť, že verejný a súkromný sektor investuje značné finančné prostriedky do rozvoja a testovania technológií kooperatívnych IDS, existuje riziko, že bez rámca na európskej úrovni sa včas nedosiahne celoúnijná interoperabilita. Znevýhodnilo by to európsky priemysel v prospech jeho konkurentov a oneskorilo by sa zavedenie kooperatívnych IDS v Európe, ako aj využitie viacerých prínosov v odvetví dopravy a v spoločnosti ako celku.

Komunikácia medzi vozidlami, infraštruktúrou a s ostatnými účastníkmi cestnej premávky má zásadný význam aj pre zvýšenie bezpečnosti automatizovaných vozidiel a ich úplného začlenenia do celkového dopravného systému. Kooperácia, konektivita a automatizácia nie sú len doplnkovými technológiami – navzájom sa posilňujú a časom sa úplne zlúčia. Dobrým príkladom je tzv. platooning nákladných vozidiel (vzájomná komunikácia medzi nákladnými vozidlami umožňuje ich automatické zoradenie v konvoji a bezpečnú jazdu za sebou v malých rozstupoch): konektivita, kooperácia a automatizácia musia ísť ruka v ruke, aby tento koncept fungoval. Kooperácia však nadobudne o to väčší význam, keď v budúcnosti automatizované vozidlá budú musieť bezpečne a efektívne zvládať oveľa zložitejšie dopravné situácie.

Jedným, ak nie najväčším, hnacím motorom a katalyzátorom tohto procesu sú digitálne technológie. Výmena údajov medzi rôznymi aktérmi v dopravnom systéme znamená, že ponuku a dopyt možno zladiť v reálnom čase, čo vedie k efektívnejšiemu využívaniu zdrojov bez ohľadu na to, či ide o spoločnú jazdu autom, kontajnerovú prepravu alebo železničnú sieť. Digitálne technológie prispievajú k obmedzeniu chýb ľudského faktora, ktorý je zďaleka najčastejším pôvodcom nehôd v odvetví dopravy. Môžu tiež vytvoriť skutočne multimodálny dopravný systém zlučujúci všetky druhy dopravy do jednej služby v oblasti mobility, ktorá umožní bezproblémovú prepravu osôb a nákladu od dverí k dverám. Môžu tiež podporiť sociálnu inováciu a zabezpečiť mobilitu pre všetkých, spolu so vznikom nových aktérov a nových foriem vytvárania hodnoty, akou je napríklad kolaboratívne hospodárstvo.

Všetky iniciatívy na zavedenie kooperatívnych IDS by sa mali byť súčasťou vývoja tejto spoločnej bezpečnostnej politiky, a to prijatím záväzku od začiatku zavádzať v Európe služby kooperatívnych IDS, ktoré splnia nároky budúcnosti.

Respondenti vo verejnej konzultácii súhlasili so zahrnutím všetkých služieb (z obidvoch zoznamov) do včasného zavádzania.

Dospelo sa k záveru, že pri interoperabilnom zavedení služieb kooperatívnych IDS v etape 1 v celej Európe bude pomer nákladov a výnosov až 3 ku 1 na základe kumulatívnych nákladov a výnosov v období rokov 2018 až 2030. To znamená, že každé euro investované do služieb kooperatívnych IDS v etape 1 by malo vygenerovať až tri eurá. Rýchle zavedenie čo najväčšieho počtu služieb bude tiež znamenať, že sa ešte skôr dosiahne rovnováha medzi nákladmi a výnosmi a že povedú k vyšším celkovým výnosom, najmä v dôsledku sieťového účinku (čo znamená, že nízka úroveň počiatočného využívania by viedla k pomerne dlhým obdobiam s malými prínosmi).

Zásady špecificky navrhnutej a štandardnej ochrany osobných údajov a posúdenia vplyvu na ochranu osobných údajov majú kľúčový význam v základnom usporiadaní a zostavení kooperatívneho IDS, najmä v kontexte uplatňovaného systému bezpečnosti komunikácie. Z reakcií v rámci verejnej konzultácie vyplýva, že v prípade dodržania týchto podmienok sú koncoví používatelia ochotní poskytnúť súhlas s vysielaním údajov, najmä v prípade, keď sa tieto údaje majú použiť na zvýšenie bezpečnosti cestnej premávky alebo zlepšenie riadenia dopravy.

Konkrétne opatrenia Poskytovatelia služieb kooperatívnych IDS by mali koncovým používateľom ponúknuť transparentné podmienky, používať pochopiteľný a jednoduchý jazyk zrozumiteľným spôsobom a v ľahko dostupnej forme, čo im umožní vyjadriť súhlas so spracovaním osobných údajov. Komisia uverejní v roku 2018 prvé usmernenia týkajúce sa špecificky navrhnutej a štandardnej ochrany osobných údajov, a to konkrétne v súvislosti s kooperatívnymi IDS. Iniciatívy na zavedenie kooperatívnych IDS by mali: ovypracovať informačné kampane s cieľom vybudovať potrebnú dôveru medzi koncovými používateľmi a dosiahnuť prijatie zo strany verejnosti; opreukázať, ako môže používanie osobných údajov zlepšiť bezpečnosť a efektívnosť dopravného systému pri súčasnom zabezpečení dodržiavania pravidiel v oblasti ochrany osobných údajov a súkromia, oviesť konzultácie s orgánmi EÚ pre ochranu údajov s cieľom vypracovať vzor sektorového posúdenia vplyvu na ochranu osobných údajov, ktorý sa má použiť pri zavádzaní nových služieb kooperatívnych IDS.

3.3.Komunikačné technológie a frekvencie

Správy kooperatívnych IDS sa budú vysielať pre širokú škálu služieb, v rôznych dopravných situáciách a medzi rôznymi aktérmi. Vodičom vo všeobecnosti nezáleží na tom, aká komunikačná technológia sa používa na prenos správ kooperatívnych IDS, ale čím ďalej tým viac budú očakávať bezproblémové prijímanie všetkých informácií o doprave a bezpečnostných podmienkach na celom území Európy. Toto sa dá dosiahnuť jedine koncepciou hybridnej komunikácie, t. j. kombináciou doplnkových komunikačných technológií.

Na podporu všetkých služieb kooperatívnych IDS vo vozidle je potrebné, aby bola vo vozidlách kompletná škála nástrojov hybridnej komunikácie. Pokiaľ ide o infraštruktúru, výber komunikačnej technológie závisí od umiestnenia, typu služby a nákladovej efektívnosti. Správy kooperatívnych IDS by nemali byť viazané na používanú komunikačnú technológiu, a preto by mali byť v tomto smere flexibilné, čo by malo uľahčiť začlenenie technológií budúcnosti (napr. 5G a satelitnej komunikácie) do mixu hybridných komunikácií.

V súčasnosti sa ako najsľubnejší mix hybridných komunikácií javí kombinácia ETSI IDS-G5 a existujúcich mobilných sietí. Zabezpečuje najlepšiu možnú podporu pre zavedenie všetkých služieb kooperatívnych IDS v etape 1. Ide o kombináciu nízkej latencie ETSI ITS-G5 v prípade časovo naliehavých bezpečnostných správ kooperatívnych IDS so širokým geografickým pokrytím a prístupom k veľkým skupinám používateľov existujúcich mobilných sietí.

Komisia v roku 2008 určila konkrétne frekvenčné pásmo pre bezpečnostné aplikácie. Ich počiatočné zavádzanie v prípade komunikácie vozidlo-vozidlo a vozidlo-infraštruktúra s krátkym dosahom bude založené na už dostupných technológiách využívajúcich toto pásmo a prípadne sa na základe zásady komplementarity budú prevádzkovať v bezproblémovej koexistencii s 5G. Na ochranu existujúcich a budúcich bezpečnostných aplikácií pred škodlivým rušením treba zaistiť koexistenciu s aplikáciami, ktoré využívajú susedné pásma alebo rovnaké frekvenčné spektrum. Treba určiť a zaviesť primerané techniky na zníženie rušenia (napr. koexistencia s mýtnymi systémami) a prideľovanie frekvenčného spektra by sa malo starostlivo posúdiť (napr. účinok navrhovaného rozšírenia rádiových miestnych počítačových sietí do tohto frekvenčného pásma).

Respondenti v rámci verejnej konzultácie vyjadrili širokú podporu koncepcii hybridnej komunikácie. Menej než 5 % respondentov nesúhlasí s počiatočným zavedením na základe technológie ETSI ITS-G5 a veľká väčšina z nich považuje 5G z dlhodobého hľadiska za dôležitý.

Konkrétne opatrenia Cestné orgány, poskytovatelia služieb, výrobcovia vozidiel a rádiových zariadení, ako aj iné priemyselné subjekty by mali prijať stratégiu hybridnej komunikácie v oblasti verejného obstarávania a sériovej výroby s cieľom podporiť kompletný zoznam služieb kooperatívnych IDS v etape 1. Telekomunikační operátori, ktorí podporujú kooperatívne IDS, by mali zabezpečiť primerané riadenie zaťaženia siete pre bezpečnostné služby kooperatívnych IDS. Komisia zachová určenie frekvenčného spektra používaného štandardom ETSI ITS-G5 pre bezpečnostné služby IDS, a podporí opatrenia na ochranu tohto frekvenčného pásma pred škodlivým rušením, a to na európskej aj medzinárodnej úrovni (Medzinárodná telekomunikačná únia OSN a Európska konferencia poštových a telekomunikačných administratív). Iniciatívy zavádzania kooperatívnych IDS by mali implementovať príslušné zmierňovacie techniky na účely koexistencie podľa noriem a postupov ETSI.

3.4.Interoperabilita na všetkých úrovniach

Integrovaný dopravný systém závisí od interoperability jeho zložiek. To znamená, že systémy musia byť schopné navzájom komunikovať, a to naprieč hranicami a spôsobmi dopravy, na všetkých úrovniach: infraštruktúra, údaje, služby, aplikácie a siete. Normalizačné činnosti sú síce potrebné, ale samy osebe nestačia na zabezpečenie interoperability. Preto je potrebné vymedziť a schváliť celoúnijné špecifikácie pre zavádzanie. Ide aj o zabezpečenie pochopenia a jednotného uplatňovania platných noriem EÚ.

Iniciatívy zamerané na zavedenie kooperatívnych IDS v EÚ by na tento účel mali vymedziť a zverejniť technické komunikačné profily kooperatívnych IDS potrebné na zabezpečenie interoperability služieb kooperatívnych IDS v etape 1. Mali by tiež vypracovať skúšobné postupy na overenie interoperability týchto profilov. Poskytnutím vzájomného prístupu ku komunikačným profilom sa zabezpečí výmena najlepších postupov a skúseností z reálnej prevádzky. Malo by to tiež viesť k postupnému zlučovaniu profilov, čím by sa vytvorili podmienky interoperability v rámci celej EÚ. Cieľom je umožniť jednotný trh pre služby kooperatívnych IDS v Európe na základe spoločných komunikačných profilov, ktoré však ponechajú priestor pre budúce inovačné služby.

Členské štáty a Komisia spustili v roku 2016 platformu C-Roads na prepojenie činností spojených so zavádzaním kooperatívnych IDS, spoločný vývoj a zdieľanie technických špecifikácií a overenie interoperability krížovým skúšaním na mieste. Platforma C-Roads bola pôvodne vytvorená pre iniciatívy zavádzania kooperatívnych IDS spolufinancované EÚ, je však k dispozícii pre všetky činnosti zavádzania na účely overovania interoperability.

Konkrétne opatrenia Komisia v plnej miere využije platformu C-Roads ako koordinačný mechanizmus zavádzania kooperatívnych IDS na prevádzkovej úrovni. Členské štáty by sa mali zapojiť do skúšania a validácie prostredníctvom platformy C-Roads, aby sa zabezpečila interoperabilita služieb kooperatívnych IDS v etape 1 v celej EÚ. Iniciatívy zavádzania kooperatívnych IDS by mali skompletizovať svoje komunikačné profily kooperatívnych IDS a zverejniť ich spolu s testovacími a uplatniteľnými validačnými normami. Platforma C-Roads by mala do jedného roka od spustenia projektu začať s vypracovaním systémových skúšok založených na spoločných komunikačných profiloch a poskytnúť tretím stranám a priemyselným subjektom úplný prístup k týmto komunikačným profilom, ktorí by mali využiť tieto príležitosti na validáciu.

3.5.Hodnotenie súladu

Plynulé zavádzanie služieb kooperatívnych IDS v etape 1 si vyžaduje účinný rámec hodnotenia súladu, ktorý umožní porovnanie služieb s celoúnijnými systémovými požiadavkami. Najmä v prípade aplikácií týkajúcich sa bezpečnosti na cestách prevláda silný verejný záujem o vypracovanie takéhoto rámca pre kľúčové prvky siete kooperatívnych IDS, akými sú bezpečnosť, ochrana osobných údajov alebo interoperabilita s cieľom zabezpečiť, aby vodiči dostávali jednotné upozornenia v rôznych dopravných podmienkach v celej EÚ.

Prvým krokom na vytvorenie takéhoto rámca bude vymedzenie spoločných minimálnych požiadaviek na zavedenie služieb kooperatívnych IDS v etape 1, ktoré schválili všetky príslušné zainteresované strany. Vytvorí sa tak základ potrebný na spoločné vypracovanie plnohodnotného postupu hodnotenia súladu pre služby kooperatívnych IDS v etape 1. Je to tiež nevyhnutný predpoklad buď zavedenia nových služieb (napr. etapa 2) alebo rozšírenia existujúcich služieb do nových oblastí využitia (napr. plne automatizované vozidlá a ich komunikácia). Dôležitou usmerňujúcou zásadou pre všetky budúce činnosti zavádzania je podmienka ich súladu so všetkými službami uvedenými v zozname kooperatívnych IDS v etape 1, a to na strane infraštruktúry aj vozidla.

Konkrétne opatrenia Iniciatívy zavádzania kooperatívnych IDS by mali pomôcť pri určovaní postupu hodnotenia súladu v súvislosti so službami kooperatívnych IDS v etape 1 a zverejniť ho s cieľom zabezpečiť tretím stranám úplný prístup. Komisia bude podporovať iniciatívy zavádzania pri vypracúvaní plnohodnotného spoločného postupu hodnotenia súladu pre všetky kľúčové prvky na účely zabezpečenia kontinuity služieb kooperatívnych IDS a zohľadnenia možných rozšírení služieb.

3.6.Právny rámec

Ak chce EÚ v roku 2019 zaviesť služby kooperatívnych IDS v etape 1, v celej Európe sa musí zabezpečiť zosúladenie investícií a regulačných rámcov. Rýchly technologický rozvoj a zložitosť daných problémov si vyžadujú primeraný právny rámec. Komisia je presvedčená, že tento rámec sa musí vypracovať na základe praktických skúseností, s využitím spätnej väzby a interakcie medzi iniciatívami zavádzania kooperatívnych IDS a platformou pre kooperatívne IDS.